[Foto’s] Taxi-staking: Nóg polisiebeamptes ontplooiPolisiebeamptes word ontplooi om die protesoptog te monitor (8 November 2017). Foto: Twitter via @SAPoliceService Nog polisiebeamptes is Woensdagoggend ontplooi om betogings te monitor te midde van ŉ taxi-staking en protesoptog deur die Nasionale Taxi-alliansie (NTA) in Pretoria. Die SAPD het gesê beamptes van verskillende polisie-eenhede is reeds sedert 02:00 ontplooi na verskillende gebiede in Tshwane en nóg beamptes is later ook bygevoeg. Lede van die Tshwane-metropolisie is ook besig om protesoptredes te monitor. Verkeer is erg ontwrig deur betogers wat sedert vroegoggend paaie begin afsper het. Volgens die SAPD het ongeveer 20 minibus-taxi’s die Soutpanweg in Soshanguve afgesper en nog taxi’s ŉ gedeelte van die Mabopane-snelweg. Die Molotopad en Denneboomweg is deur taxi’s afgesper en motoriste is gevra om versigtig in hierdie gebied te beweeg. Paaie in Mamelodi, East Lynne en Soshanguve GG is afgesper en ongeveer 60 taxi’s het by die Daveyton-ingang na Pretoriaweg bymekaargekom. Volgens mediaberigte het taxi’s in Soweto ook paaie afgesper in solidariteit met die staking, maar die polisie kon dit nog nie bevestig nie. ŉ Vragmotor wat ŉ pad in Mamelodi versper word verwyder (8 November 2017). Foto: Twitter via @SAPoliceService Die SAPD het op sy amptelike Twitter-profiel gesê hoofroetes, waaronder die N14 verby Diepsloot, die N1-Suid, die R21 by Benoni en die M2 by Germiston, is almal deur die staking geraak. Die SAPD se lugvleuels is ontplooi om hierdie roetes te monitor. Volgens onbevestigde inligting op sosiale media is verkeer ook geraak op die N3-Noord by die Geldenhuys-wisselaar en op die N1-Noord tussen Soweto en die Beyers Naude-afrit. Sr.supt. Isaac Mahamba, woordvoerder van die Tshwane-metropolisie, het by navraag aan Maroela Media bevestig dat ŉ insleepvoertuig gestuur is om ŉ vragmotor wat ŉ pad in Mamelodi versper, weg te sleep. Hy wou egter nie kommentaar lewer of enige geweld in die stad uitgebreek het en of enigiemand al in hegtenis geneem is nie. “Ons is nou midde-in die operasie. Ná afloop van die operasie sal ons volledige inligting uitreik oor enige inhegtenisnemings of boetes wat uitgereik is,” het hy gesê. Die SAPD het egter op Twitter bevestig twee taxibestuurders is in Mamelodi in hegtenis geneem nadat hulle glo ‘n metropolisiebeampte aangerand het.